Joernalis debuteer met bundel | Netwerk24
Joernalis debuteer met bundel
Deur AJ Opperman 17 September 2018 14:11
Die skrywer en joernalis Corlia Fourie sê haar debuutdigbundel, wat onlangs deur Protea uitgereik is, is tot 'n mate 'n studie oor besonderse vroue.
Bekende vroue in die geskiedenis figureer in Die goeie vrou en ander mites, maar Fourie raak ook aktuele sake soos mishandeling aan.
Die bundel spruit onder meer uit haar belangstelling in vroue en hul posisie op politiese sowel as maatskaplike gebied. Haar belangstelling in die geskiedenis en haar ervaring as joernalis het ook tot die bundel bygedra.
"Ek skryf oor bekende vroue, maar ek stel ook belang in gewone vroue, dié wat probleme het," sê Fourie.
Die naam van die eerste gedig in die bundel is ook "Die goeie vrou".
"Die vrou in hierdie gedig is eintlik kwaad omdat sy so goed is. Sy sorg mooi vir haar man en kinders, ensovoorts, en doen alles wat 'n goeie vrou doen, maar eintlik is sy kwaad – sy is so goed dat sy eintlik kwaad is."
Fourie, dogter van die ontslape skrywer Mikro en verhale-redakteur van die tydskrif Rooi Rose, het uit die aard van haar werk al dikwels oor vroue gelees.
"Ondanks al die moeilike omstandighede van sekere vroue, was daar nog altyd besondere vroue waarvan wie sommige nie eers in hul leeftyd die erkenning gekry het nie."
Die goeie vrou en ander mites, Corlia Fourie se debuutdigbundel.
Sy skryf oor onder andere die Britse mediese dokter James Barry (Margaret Bulkley) en die eksentrieke kunstenaar Helen Martins wat op Nieu-Bethesda in die Oos-Kaap gewoon het.
Die vroue waaroor sy skryf, het hulle op verskillende maniere by haar aangemeld.
"Oor James Barry het ek geskryf vir Rooi Rose se 'Beeld van 'n vrou'. Dis so 'n randfiguur. In haar tyd was vroue nie toegelaat om universiteit toe te gaan nie. In Helen Martins se geval het ek weer haar huis toevallig besoek. Jy ondervind iets en jare later kom hierdie ding nou weer uit. Ek weet nie hoe 'n mens se brein regtig werk nie."
Tog beskou Fourie haarself nie as 'n digter nie.
Dit was vir haar meer soos 'n eksperiment of 'n spel.
Sy het ongeveer 10 jaar gelede in die Emmarentiapark in Johannesburg gaan stap, en toe sy tuiskom, het sy 'n gedig in haar kop gehad, maar nie eintlik geweet wat om daarmee te maak nie.
Sy het die gedig neergepen, maar gedink sy kan niks daarmee maak nie, omdat dit net een gedig is.
Corlia Fourie Foto: Marianne Fourie
Later het nog gedagtes na vore gekom en mettertyd het die moontlikheid van 'n bundel 'n werklikheid geword.
Sy sal aanhou gedigte skryf, mits 'n gedagte haar beetpak, maar steeds is sy nie iemand wat 'n lewe maak deur te dig nie. "Jy kry 'n gedagte en dit neem vorm aan."
Die afwerking was vir haar moeilik met die voltooiing van die bundel.
"Party van die gedigte kom in my kop en hulle is reg, maar party moet ek oor en oor skryf. En dan sal die keurders wys op wat nog verbeter kan word. Dit is die klein, fyn goedjies, die tegniese goed wat vir my moeilik is.
"Ek is Rentia Bartlett-Möhl (redakteur) en Louis Esterhuizen (keurder) baie dank verskuldig – hulle was so hulpvaardig en entoesiasties en so vol kennis."